คำสั่งคณะรักษาความสงบแห่งชาติ ที่ 41/2557 เรื่อง การปราบปรามและหยุดยั้งการแพร่ระบาดของยาเสพติด
คำสั่งคณะรักษาความสงบแห่งชาติ
คำสั่งคณะรักษาความสงบแห่งชาติ
ที่ ๔๑/๒๕๕๗
เรื่อง
การปราบปรามและหยุดยั้งการแพร่ระบาดของยาเสพติด[๑]
 

เพื่อให้การบริหารราชการของคณะรักษาความสงบแห่งชาติ
ในการปราบปรามและหยุดยั้งการแพร่ระบาดของยาเสพติดให้เป็นไปอย่างมีประสิทธิภาพ
สามารถลดผลกระทบที่ก่อให้เกิดความเดือดร้อนแก่ประชาชนและสังคมโดยรวม
คณะรักษาความสงบแห่งชาติจึงมีคำสั่งดังต่อไปนี้

๑. ให้กองกำลังรักษาความสงบเรียบร้อย
กระทรวงมหาดไทย สำนักงานตำรวจแห่งชาติ และชุดปฏิบัติการปราบปรามยาเสพติดของทุกหน่วยที่เกี่ยวข้อง
ดำเนินการปราบปรามและจับกุมผู้ผลิต ผู้ค้า ผู้นำเข้าและส่งออก
รวมทั้งผู้สมคบและสนับสนุนช่วยเหลือ ให้ได้ผลอย่างจริงจังในทุกพื้นที่
สกัดกั้นการลักลอบนำเข้ายาเสพติดตลอดแนวชายแดน
ปราบปรามเครือข่ายค้ายาเสพติดในทุกหมู่บ้านและชุมชนทั่วประเทศ
และใช้มาตรการตรวจสอบเพื่อยึดหรืออายัดทรัพย์สินของผู้เกี่ยวข้องทั้งระบบ

๒. ให้หน่วยงานที่รับผิดชอบควบคุมตรวจสอบสถานบริการตามกฎหมายว่าด้วยสถานบริการ
ที่พักอาศัยในเชิงพาณิชย์ประเภทหอพัก อาคารชุด หรือเกสเฮ้าส์ ที่ให้ผู้อื่นเช่า
สถานที่ที่จัดให้มีการเล่นบิลเลียด สนุกเกอร์
รวมทั้งโรงงานตามกฎหมายว่าด้วยโรงงานและสถานประกอบการอื่น ๆ หากพบว่ามีการปล่อยปละละเลยให้มีการซุกซ่อน
จำหน่าย และเสพยาเสพติด
ให้ดำเนินการลงโทษตามกฎหมายอย่างเด็ดขาดกับเจ้าของหรือผู้ประกอบการในทันที

๓. ให้หน่วยงานที่รับผิดชอบนำผู้เสพยาเสพติดเข้ารับการบำบัดรักษาโดยทันที
และติดตาม ดูแล ให้ความช่วยเหลือผู้ผ่านการบำบัด
ให้สามารถกลับมาดำรงชีวิตได้ตามปกติ ทั้งในด้านการศึกษาและการประกอบอาชีพ
โดยประสานงานกับทุกองค์กรที่เกี่ยวข้อง รวมทั้งภาคประชาชน
และองค์กรชุมชนได้เข้ามามีส่วนร่วมในการดำเนินงานดังกล่าวอย่างจริงจัง

๔. เจ้าหน้าที่ของรัฐคนใดปล่อยปละละเลย
หรือเข้าไปมีส่วนเกี่ยวข้องกับยาเสพติด จะต้องถูกดำเนินการทางวินัยและทางอาญาทันที

๕. ให้สำนักงานคณะกรรมการป้องกันและปราบปรามยาเสพติดติดตามผลการดำเนินงานตามข้อ
๑ - ๔ และรายงานผลการปฏิบัติให้คณะรักษาความสงบแห่งชาติทราบอย่างต่อเนื่อง

ทั้งนี้ ตั้งแต่บัดนี้เป็นต้นไป


สั่ง ณ
วันที่ ๓๑ พฤษภาคม พุทธศักราช ๒๕๕๗
พลเอก
ประยุทธ์ จันทร์โอชา
หัวหน้าคณะรักษาความสงบแห่งชาติ




ปริยานุช/ผู้จัดทำ
๑๑ มิถุนายน
๒๕๕๗

นุสรา/ผู้ตรวจ
๑๗ มิถุนายน
๒๕๕๗


























[๑] ราชกิจจานุเบกษา
เล่ม ๑๓๑/ตอนพิเศษ ๑๐๑ ง/หน้า ๒/๕ มิถุนายน ๒๕๕๗